ועדת הכלכלה, כנסת 16, פרוטוקול מספר 555, 2005-12-07 09:00

אמנון כהן: אני פותח את הישיבה.

לאה ורון: בדיון הקודם ביקשנו רשימה של בעלי קווי צנרת דלק.

לאה ורון: אמרה לאה ורון: "תעבירו לפני הישיבה הבאה על מנת שנוכל להזמין אותם".

לאה ורון: אמר היושב ראש: "תעבירו היום".

לאה ורון: מתי קיבלנו את הרשימה כדי שנוכל להזמין את האנשים?

אמנון כהן: לפני 5 דקות.

אמנון כהן: זה בכוונה כדי שלא נזמין, נכון?

לאה ורון: אני שואלת למה המכתב, שהמשרד לתשתיות היה צריך להעביר אלינו, ובו רשימת החברות שצריכות להיות בתוספת, הגיע הבוקר בשעה 08:10 כשהדיון נפתח בשעה 09:00?

לאה ורון: מתי נוכל להזמין את החברות?

אמנון כהן: בדיון הקודם ביקשנו את רשימת בעלי קווי הצנרת כדי שיגיעו לכאן כדי שלא נוציא חוק ללא ידיעתם.

אמנון כהן: קיווינו לקבל את הרשימה אבל גם הרשימה נתקעה בפקק בבוקר.

לאה ורון: מעבר להזמנה, הם גם צריכים להופיע בתוספת של הצעת החוק.

אהוד יחיאלי: ברשימה הזאת היה צריך להוסיף טל"ח.

אהוד יחיאלי: אין חוק שמחייב מישהו לדווח אם יש לו קו.

אמנון כהן: אם אתה לא יודע שהוא קיים, איך תפקח עליו?

אמנון כהן: איך תבדוק אם הוא מזהם או לא?

אתי בנדלר: יתרה מזאת, הצעת החוק, במתכונת הנוכחית, נותנת סמכויות והגנות לבעלי התשתיות.

אתי בנדלר: השאלה, אם ראוי באמת לתת לכל אחד מאלה, שאתה אפילו לא יודע מי הם?

אהוד יחיאלי: מי שכתבתי, אני יודע מי הוא.

אהוד יחיאלי: חלק מהם, אגב, הם בעלי הקו כאשר המפעילים שלהם זה או בית זיקוק או חברה שאנחנו מכירים אותה.

אתי בנדלר: מר יחיאלי, חשוב שתאמר בקול רם את מה שאמרת כאן בשקט, שאתה הופתעת מהזהות שלהם ולא הכרת אותם.

מל פולישוק-בלוך: מי הם?

אתי בנדלר: אני לא יודעת, לא ראיתי את הרשימה.

אתי בנדלר: אני מבינה שהיא הוגשה כרגע.

אהוד יחיאלי: הסתבר לי שיש קו מזמן האנגלים שעבר בין חברת נשר בחיפה לבתי הזיקוק.

אהוד יחיאלי: הקו הזה מושבת אבל זה קו צנרת חי.

אהוד יחיאלי: מחר מישהו יכול להפעיל אותו והוא בבעלות חברת נשר.

לאה ורון: מר יחיאלי, הדיון הקודם של הוועדה היה ב-7.11.

לאה ורון: היום אנחנו סוגרים חודש.

לאה ורון: הכנסת יוצאת לפגרת בחירות.

לאה ורון: חברת הכנסת מלי פולישוק רוצה להעלות את הצעת החוק שלה לקריאה שניה ושלישית.

לאה ורון: למה להעביר את הרשימה הבוקר?

אהוד יחיאלי: גם כשפונים לכל מיני גופים שחושבים שיש להם קווים וכל יום מנדנדים להם ארבע פעמים, אז זה בחופש, זה באילת.

אהוד יחיאלי: היתה בעיה.

לאה ורון: חבל שלא שיתפתם את הוועדה בבעיות.

לאה ורון: אולי הוועדה היתה עוזרת לכם.

אהוד יחיאלי: לחלק מהם פניתי רק לאחר שביררתי אצל גוף א' שהוא שמע שלגוף ב' יש קו.

אהוד יחיאלי: זה לא פשוט.

מל פולישוק-בלוך: אני חושבת שאני יכולה לפתור את הבעיות של כולם.

מל פולישוק-בלוך: נעשה חיים קלים לכולם.

אמנון כהן: ביקשנו גם מהמציעה לבוא בדין ודברים עם הגורמים הרלוונטיים, להגיע עם הסכמות.

אמנון כהן: כדי שנוכל לאשר כאן את ההסכמות.

אמנון כהן: המציעה ישבה וטרחה על החוק הזה.

מל פולישוק-בלוך: ישבתי בשבוע שעבר עם צוות רחב של משפטניות ממשרדי הפנים, התשתיות והמשפטים, עם מנהל המינהל ועם נציג המשרד לאיכות הסביבה.

מל פולישוק-בלוך: ניסיתי לאחד את כל הגורמים הרלוונטיים כדי להגיע להסכמות.

מל פולישוק-בלוך: הויכוחים בעיצומם.

מל פולישוק-בלוך: עורכות הדין לא מוכנות לוותר על עיקרון אחד למען העיקרון השני.

מל פולישוק-בלוך: זאת אומרת, הן שמות יותר משקל על עקרון הקניין הפרטי של בעלי הקרקע ופחות על הזכות לשתות מים נקיים וזכות לשמור על איכות הסביבה במדינת ישראל.

מל פולישוק-בלוך: אני מציגה זאת בכוונה כך, כי כך אני רואה את זה.

מל פולישוק-בלוך: אלה שתי זכויות חשובות ביותר שצריך למצוא את האיזון ביניהן.

מל פולישוק-בלוך: לדעתי, הם נוטות את הכף לכיוון הקניין הפרטי.

מל פולישוק-בלוך: לא נמצא שביל הזהב וכל הפתרונות המוצעים יקלקלו, למעשה, את המצב מבחינת שמירת המים והקרקע.

אמנון כהן: שב ואל תעשה – עדיף.

מל פולישוק-בלוך: לפעמים.

מל פולישוק-בלוך: לכן, לצערי הרב, את כל הפרק שמדבר על הזכויות של מי שאמור לבדוק ולתחזק צנרת במתקנים של נפט, אני חוששת שאין לי ברירה אלא להוריד לפי שעה.

אמנון כהן: בתנאי אחד, שמינהל הדלק יביא הצעה משלו.

מל פולישוק-בלוך: אני כן רוצה להשאיר את החוק כפי שהוא, על הגדרותיו, למעט הרשימה שמייד אדבר עליה.

לאה ורון: את מדברת על כניסה למקרקעין?

מל פולישוק-בלוך: בהצעת החוק יש שני חלקים: האחד, כניסה למקרקעין כדי לתקן ולתחזק צנרת למניעת דליפות.

מל פולישוק-בלוך: הפרק השני מדבר על עבירות ועונשין למי שפוגע בכוונה תחילה.

מל פולישוק-בלוך: אני רוצה להשאיר את פרק ד', שמדבר על מי שפוגע או הורס צנרת.

מל פולישוק-בלוך: גניבות הדלק הולכות ומתרבות וזה פוגע לא רק בכלכלה אלא גם באיכות הסביבה.

מל פולישוק-בלוך: כל חיבור לא חוקי גורם לחלחול של דלק למי תהום.

מל פולישוק-בלוך: על החלק הזה לא היו חילוקי דעות.

מל פולישוק-בלוך: אני מציעה להשאיר את ההגדרות כפי שהן, להשאיר את פרק ד' ופרק ה', שמדבר גם על הכשרת מפקחים וסמכויותיהם.

מל פולישוק-בלוך: לגבי העונשין הייתי מורידה את העניין של הרשימה.

מל פולישוק-בלוך: ההגדרות צריכות להישאר כי הן רלוונטיות.

אתי בנדלר: ההגדרות הן פונקציה של הסעיפים האופרטיביים שאותם עדיין לא קראתי.

מל פולישוק-בלוך: מרבית הסעיפים: נפט, צנרת וכדומה מופיעים בשני הפרקים שהשארתי.

מל פולישוק-בלוך: לגבי הרשימה, יכול להיות שאפשר לוותר עליה כי זה נכון לגבי כל מי שיש לו צנרת.

מל פולישוק-בלוך: אני לא נותנת סמכויות לאף אחד ולכן לא אכפת לי שזה יהיה כולל יותר.

מל פולישוק-בלוך: עכשיו נעבור על החוק ונראה מה צריך לוותר בהגדרות ומה צריך לשנות.

אמנון כהן: היועצת המשפטים, קראנו את הפרשנויות ואת ההגדרות.

אמנון כהן: האם חלקם יצטרכו לצאת?

אתי בנדלר: אני מציעה שנתחיל לקרוא את פרק ד' ואז נחזור אחורה לכל מונח.

מל פולישוק-בלוך: "פרק ד' עבירות ועונשין.

מל פולישוק-בלוך: 11.

מל פולישוק-בלוך: (א) לא יפגע אדם ולא יהרוס מתקן או צנרת נפט ללא הסכמת הבעלים.

מל פולישוק-בלוך: (ב) לא יתחבר אדם למתקן, למערכות במתקן או לצנרת, ללא הסכמת הבעלים.

מל פולישוק-בלוך: "

אתי בנדלר: אני חוזרת להגדרה של ה"בעלים".

אתי בנדלר: להזכירכם, "בעלים" פירושו: "אדם שהוא הבעלים של צינור נפט או המפעיל צנרת ששמו נכלל ברשימת הגופים הקבועה בתוספת בחוק זה".

אתי בנדלר: כאן בדיוק אנחנו מגיעים לרשימה שמר יחיאלי המציא הבוקר.

אמנון כהן: מלי אומרת שלא צריך את זה.

מל פולישוק-בלוך: את לא נותנת סמכויות לבעלים.

אתי בנדלר: "לא יפגע אדם ולא יהרוס מתקן או צנרת נפט ללא הסכמת הבעלים".

אתי בנדלר: בעלים הוא מי שמוגדר בתוספת, ברשימה.

אתי בנדלר: דהיינו, אם אני נוגעת בצנרת של מישהו שהוא הבעלים, רואים אותי כמי שביצעה עבירה פלילית ואני צפויה לסנקציות שיהיו קבועות בחוק בהתאם למה שמוצע עכשיו.

אתי בנדלר: אז אני צריכה לדעת מיהם הבעלים לצורך העניין.

אמנון כהן: ואם מתחת לבית שלי עוברת צנרת?

אהוד יחיאלי: אתה לא בעלים, לא מפעיל, ולא מטעם הבעלים.

אמנון כהן: אם כך, הרשימה צריכה להישאר.

אתי בנדלר: אבל יש פה בעלים אנונימיים.

אהוד יחיאלי: לדעתי הרשימה מכילה כרגע את כל בעלי הקווים הידועים במדינת ישראל.

לאה ורון: בישיבה הקודמת, החליטה הוועדה שהשר, באישור הוועדה, רשאי להוסיף גופים נוספים לרשימה.

לאה ורון: אולי זה פותר את העניין של הרשימה?

דינה בראון: אין צורך כאן בהגדרה של בעלים.

אהוד יחיאלי: אם פגעת בצינור אז צריכים לדעת שיש לו בעלים ואתה עשית עבירה פלילית בכך שפגעת בצינור של בעל הקו.

מל פולישוק-בלוך: הכוונה היא שיהיה בעל בית לצנרת כדי שלא יהיה הפקר.

מל פולישוק-בלוך: אחר כך יגידו שבעל הצנרת הסכים.

מל פולישוק-בלוך: צריך שתהיה הגדרה של בעלים.

אתי בנדלר: אני מחזירה אתכם להגדרה של רצועת צנרת.

אתי בנדלר: הושארה שם שאלה פתוחה, האם אנחנו מתייחסים רק לצנרת שהונחה כדין או לא.

אתי בנדלר: למה זה רלוונטי?

אתי בנדלר: כי לצורך העניין, קבלן חופר, והוא קיבל היתר בניה לצורך ביצוע החפירה.

אתי בנדלר: הוא פוגע בצנרת.

אתי בנדלר: הוא לא ידע - - -

מל פולישוק-בלוך: אין דבר כזה שהוא לא יודע, כל הרצועות מסומנות.

מל פולישוק-בלוך: חובתו לדעת, ומי שנתן לו היתר בניה, על אחת כמה וכמה יודע שיש שם צנרת.

מל פולישוק-בלוך: לא קיים מצב כזה.

רמי מגל: יותר מזה, כאשר אתה מקבל היתר בניה או היתר חפירה זה מותנה בכך שאתה מזמין פיקוח מאותו בעל חברה.

אתי בנדלר: אני יודעת שהדברים הם כך לגבי תשתית של חברת חשמל, מים וביוב.

אתי בנדלר: אבל כאן אני לא יודעת.

אתי בנדלר: אם אומרים לי שיש בעלים של צנרת שאפילו מינהל הדלק הופתע מקיומו, אז איפה זה בא לידי ביטוי שיש שם צנרת?

אהוד יחיאלי: מינהל הדלק הופתע מקיומו כי לא היתה חובת דיווח למינהל הדלק, אבל במועצה המקומית ובוועדת התכנון המקומית - - -

אתי בנדלר: אנחנו מציעים להטיל כאן עבירה פלילית.

אתי בנדלר: כשמציעים להטיל עבירה פלילית אנחנו צריכים להיות סמוכים ובטוחים שאכן יש דרך למנוע את ביצוע העבירה.

אתי בנדלר: לכן אני צריכה לדעת בוודאות שאכן קיומה של הצנרת ידועה ואפשר לקבל עליה פרטים.

אתי בנדלר: זאת השאלה שהוועדה צריכה להתייחס אליה.

מל פולישוק-בלוך: זה מזכיר לי את הויכוחים שהיו לנו עם התחנות הפיראטיות.

מל פולישוק-בלוך: אם אנחנו נעביר חוק שמאפשר עבירה פלילית למי שפוגע בצנרת, יהיה אינטרס לבעל הצנרת להודיע שיש לו צנרת.

מל פולישוק-בלוך: להפך, זה יעשה סדר במערכת.

אתי בנדלר: אני מסכימה איתך.

אתי בנדלר: אבל עצם הפגיעה בצנרת מהווה עבירה פלילית ואת לא מתנה את זה בכך שיש רישום של הצנרת במינהל הדלק.

מל פולישוק-בלוך: אמרנו ששמו יופיע ברשימת הגופים והוא יכול לשנות אותה.

אתי בנדלר: אז כתוב "גוף אתי בנדלר בעירבון מוגבל".

אתי בנדלר: איך הוא יודע שלאתי בנדלר יש בשטח מקרקעין מסוים צנרת?

אתי בנדלר: מר יחיאלי, יש לך היום רישום של צנרת בכל מקום?

אהוד יחיאלי: את רוצה לחייב כל בעל צנרת להירשם.

אתי בנדלר: אני לא רוצה לחייב אף אחד.

אתי בנדלר: אני מעלה בעיה בפני הוועדה והוועדה צריכה להתייחס ולהחליט.

לאה ורון: באיזה עומק מונחת הצנרת?

שמואל קלמפנר: 90 ס"מ עד 120 ס"מ.

חגית אייזנמן: השאלה היא לא אם כדין או לא כדין, אלא אם ידוע או לא ידוע.

חגית אייזנמן: בישיבה שהיתה לנו עם צוות המשפטנים ואנשי המקצוע דיברנו על זה שחברות התשתית יעבירו לועדות התכנון את המיפוי של הצנרת.

חגית אייזנמן: ברגע שיש מיפוי צנרת - - -

אתי בנדלר: רעיון מצוין.

אתי בנדלר: אם אכן מחייבים את כל מי שמוגדר כבעלים כאן להעביר את מיפוי הצנרת לוועדות התכנון וזה ייחשב לעבירה פלילית רק אחרי שיש את הרישום של תוואי הצנרת בוועדות התכנון, אז זה טוב.

רמי מגל: אבל זה המצב הקיים והעסק הזה מתפקד.

רמי מגל: אנשים שרוצים, יכולים לדעת איפה הקווים.

רמי מגל: אנחנו בכלל לא מדברים על האנשים האלה.

רמי מגל: אני לא מדבר על קבלן שקיבל היתר בניה והוא מזמין אותי לפיקוח והכל נעשה טוב ויפה.

רמי מגל: מדובר על אדם שבא לגנוב ולא מעניין אותו אם זה קו רשום או לא.

רמי מגל: את לא באה להגן עליו.

רמי מגל: על מי שהולך בדרך הנכונה, אין לנו בעיה.

רמי מגל: החוק הזה בכלל לא - - -

אתי בנדלר: אבל אתה לא כותב "לא יפגע אדם ולא יהרוס במזיד".

אתי בנדלר: אם אתה רוצה, תוסיף במזיד.

מל פולישוק-בלוך: גנבי החול לא באים לפגוע במזיד בצנרת.

מל פולישוק-בלוך: הם באים לפגוע במזיד בחול.

עדי ביתן: יש צורך בנורמות שחלות על כולם ולא רק על מי שפעל כדין.

עדי ביתן: צריך שתהיה וודאות איפה הצנרת ומהי הצנרת שעליה חלה אדם חובת הזהירות שלא לפגוע.

רמי מגל: אבל זה המצב הקיים.

רמי מגל: תבדקי.

עדי ביתן: מי שנותן היתר בניה זאת אכן הוועדה המקומית לתכנון ובניה ולעיתים הוועדה המחוזית.

עדי ביתן: בדקתי, ויש מקרים שאכן יש צנרת שלא נמצאת ברישומים ולא יודעים עליה.

אמנון כהן: אז איך נותנים היתר בניה במקרה כזה?

אמנון כהן: אתם יכולים לתת היתר בניה בלי שבדקתם שיש צנרת בפנים?

עדי ביתן: אם אין תכנית, אין לנו איך לבדוק.

אמנון כהן: אז נותנים היתר בניה?

עדי ביתן: כן.

עדי ביתן: אם לא יודעים אז נותנים היתר בניה.

אמנון כהן: אז בשביל מה צריך היתר בניה מכם אם אתם לא בודקים את הצנרת?

עדי ביתן: שוב, אין לנו איך לבדוק אלא אם כן יש תכנית או מפה.

אמנון כהן: אני רוצה לחפור ובא אליכם לבקש אישור בניה.

אמנון כהן: את תיתני לי היתר?

אמנון כהן: את אומרת שאת לא בודקת.

אמנון כהן: לא בדקת, נתת לי היתר ואז התברר שיש שם צינור ואני פגעתי בו.

אמנון כהן: נגד מי התביעה?

עדי ביתן: אם אני לא ידעתי, אז התביעה היא גם לא נגד הוועדה המקומית.

מל פולישוק-בלוך: השאלה אם זאת לא חובתך לדעת?

עדי ביתן: חובתי לדעת רק אם יש שם תוכנית או מפה.

עדי ביתן: לא יכול להיות שבכל היתר בניה יפנו לכל חברות הדלק וישאלו אותן האם יש פה צנרת.

עדי ביתן: המצב היום הוא כזה שהם יודעים בדרך כלל על רוב הצנרת.

עדי ביתן: אבל יש צנרת שהם לא יודעים עליה.

עדי ביתן: והיו מקרים שהוגשה תכנית לדרך והיא פורסמה ותוכננה והשקיעו בה הרבה כסף.

עדי ביתן: רק בשלב ההתנגדויות באה החברה ואמרה שיש צנרת.

עדי ביתן: ההצעה היתה, שהחברות שיש להן מיפוי של כל הקווים, יעבירו את המפות לוועדות התכנון כדי שהן תדענה ואז כשיבואו לבקש היתר מהוועדות, הן לא תוכלנה להגיד שלא ידעו.

אמנון כהן: למה אתם צריכים לחכות לחוק הזה?

אמנון כהן: למה אתם לא עושים את העבודה קודם.

עדי ביתן: מה שהוא תכנית יש לנו סמכות לדרוש.

אמנון כהן: למה אתם לא עושים את התיאומים האלה בעבודה השוטפת?

אמנון כהן: איך מתכננים את המדינה?

אמנון כהן: אני שואל: מדינת ישראל, משרד הפנים, מינהל התכנון, איך אפשר לתכנן מבלי שיש אינפורמציה עדכנית ובדוקה לעומק?

אמנון כהן: איך יכול להיות שמתכננים כביש ואחרי שגמרו את כל התכנונים ובזבזו כל כך הרבה כסף, יתברר שעובר שם צינור?

עדי ביתן: התכנון מבוסס על זה שמה שיש בקרקע מעליה ומתחתיה נמצא בתכנית.

עדי ביתן: אם הוא נמצא בתכנית, הוועדה המקומית אמורה לדעת.

עדי ביתן: מה שלא נמצא בתכנית והונח כדין בשנת 1930 או 1940, הוועדה לא יכולה לדעת עליו.

עדי ביתן: מדוע לא לתת לנו את המידע הזה?

אמנון כהן: למה אתם לא מוציאים הנחיות לכל הגורמים?

אמנון כהן: למה אתם באים לפה ומתחילים להתפלמס?

אמנון כהן: למה אתם לא עושים עבודה יסודית?

אמנון כהן: שולחים לכל הגופים, לא רק גז ונפט.

אמנון כהן: אם אתם לא יודעים איך לעבוד, תגידו לנו, אנחנו נלמד את השר.

רפי רגב: לעולם קווי הדלק מסומנים בשטח בשלטי אזהרה גדולים.

רפי רגב: יש קו ראיה ממקום אחד לשני.

רפי רגב: בוא נניח שאין תכניות, אבל יש שילוט בשטח ובאתר.

רפי רגב: זה הדבר החשוב ביותר ואנחנו מקפידים על זה כל הזמן.

רפי רגב: וכשגונבים לנו אנחנו חוזרים ושמים.

רפי רגב: בסופו של יום השלטים האלה, שמחד התפקיד שלהם להזהיר את אותם אנשים שחלילה לא יפגעו בצינור, משרתים את הגנבים.

רפי רגב: אני רוצה לדבר על מצב אחר שבו אדם רוצה לעשות עבודה ולא נדרש היתר בניה.

רפי רגב: חברות הכבלים, למשל, עושות תיאום עבודות, אין להן היתר בניה.

רפי רגב: או כל מיני עבודות מינוריות שלא מחייבות את הוועדה המקומית.

רפי רגב: יש נוהל, שמתקיים, שבו פונים ל-15-16 גופים במשק שבודקים אותם.

רפי רגב: פונים לבזק, לחברות הכבלים, לקצא"א, לתשתיות, לרשות העתיקות, רשות שמורות הטבע, פונים למשרד הביטחון, מקורות, חברת חשמל.

רפי רגב: אותם הגופים שהם עתירי שטח.

רפי רגב: אנחנו מקבלים מאות פניות מידי חודש בחודשו של יזמים ושל אנשים רוצים לבצע פעולות בקרקע ובודקים בצורה פרטנית.

אמנון כהן: אז מה הבעיה בסעיף 11?

רפי רגב: אני לא אומר שיש בעיה.

אתי בנדלר: אני טוענת שיש בעיה.

אמנון כהן: נשאיר את סעיף 11 פתוח ונמשיך לסעיף 12.

מל פולישוק-בלוך: "12.

מל פולישוק-בלוך: (א) לא יפריע אדם להולכת נפט בצנרת ומתקניה ולא ימנע אותה.

מל פולישוק-בלוך: (ב) לא יפריע אדם לבעלים או למי שפועל מטעמו בביצוע פעולות דחופות לפי סעיף 10.

מל פולישוק-בלוך: (ג) לא יפריע אדם לבעלים או למי שפועל מטעמו, בביצוע כדין של פעולות הקמה, הפעלה, תחזוקה, שינוי, בדיקה או תיקון של מתקן או צנרת".

אתי בנדלר: למחוק את סעיף קטן ב', הוא לא רלוונטי.

אמנון כהן: האם יש בעיה לגבי סעיף קטן א'?

מל פולישוק-בלוך: בסעיף ב' לא נכתוב לפי סעיף 10, אלא "לביצוע פעולות דחופות למניעת דליפת צנרת".

אתי בנדלר: אני לא יודעת מה זאת פעולה דחופה.

אתי בנדלר: אני לא יודעת על איזה פעולה מדובר כאן, כי הגדרנו בסעיפים ההם מה הן פעולות דחופות.

אתי בנדלר: את מוחקת עכשיו את כל הנושא הזה, אז איך אני יכולה - - -

אמנון כהן: אז ויתרנו על סעיף ב'.

אמנון כהן: מר יחיאלי, מה יש לך להגיד על סעיף א'?

אהוד יחיאלי: לדעתי סעיף א' גורף.

אהוד יחיאלי: צריך להגיד "אלא אם קיבל אישור או היתר".

אהוד יחיאלי: כי אם מישהו קיבל היתר להפריע - - -

מל פולישוק-בלוך: יש מישהו שמקבל היתר להפריע?

אהוד יחיאלי: אם רוצים להעביר רכבת ואומרים שעוצרים את הקו לשלושה ימים, אז את לא מרשה לו פה.

אהוד יחיאלי: צריך להוסיף: "אלא אם קיבל היתר מראש ותאם את הנושא".

אתי בנדלר: זה לא קשור להסכמת הבעלים.

אתי בנדלר: ברור שהבעלים לא יסכימו שיפריעו להם.

אתי בנדלר: נניח שהבעלים פועל שלא כדין, אז מותר להפריע לו?

אתי בנדלר: לא מטילים עבירות פליליות על הציבור כשלא מבינים את המטריה, עם כל הכבוד.

אתי בנדלר: אני שואלת אותך, אני בעלים של צנרת נפט.

אתי בנדלר: אתה עכשיו רוצה להפריע לי להוליך.

אתי בנדלר: אז אתה צריך לקבל את הסכמתי להפריע לך?

מל פולישוק-בלוך: המילה "להפריע" בעברית היא כאשר אתה עושה את זה בלי הסכמה.

אתי בנדלר: אבל אני שואלת אותך משהו אחר.

אתי בנדלר: לעומת זאת, אתה רוצה להוליך נפט במקרקעין שלי.

אתי בנדלר: לצורך הדוגמא, נניח שאתה פועל שלא כדין כי לא קיבלת היתר להניח צנרת במקרקעין שלי.

אתי בנדלר: אנחנו מדברים על צנרת חדשה, לצורך העניין הזה.

אהוד יחיאלי: מדובר על קו שכבר קיים.

אתי בנדלר: איפה כתוב?

אתי בנדלר: בעוד 10 שנים יניחו צנרת חדשה שלא כדין, ובעוד 11 שנים אני אומרת: "סליחה, אתם פלשתם למקרקעין שלי ללא היתר ואני לא אאפשר לכם עכשיו להוליך את הנפט".

אתי בנדלר: זה יחול או לא יחול?

רמי מגל: זה לא יחול כי זה מדבר על צנרת קיימת.

אתי בנדלר: לא ידוע לי שזה מדבר על צנרת קיימת.

אתי בנדלר: צריך להוסיף "ובלבד שהצנרת הונחה כדין".

אתי בנדלר: זאת עבירה פלילית, תבינו על מה אנחנו מדברים כאן.

אתי בנדלר: זה החלק הכי רגיש, דווקא בנושא של כניסה למקרקעין הייתי יכולה לבוא לקראת ולמצוא פשרות.

אתי בנדלר: אבל ברגע שאנחנו מטילים עבירות פליליות אני מבקשת שנהיה הרבה יותר דקדקנים ואי אפשר להטיל עבירה פלילית על הפרעה אלא אם כן מדובר בצנרת שהונחה כדין, כך אני מבינה.

דן אהרון: או לכתוב "שהצנרת הונחה כדין" וצנרת שלא הונחה כדין אפשר לומר: "אלא אם כן האדם קיבל היתר כדין".

דן אהרון: אם הוא פנה לערכאות - - -

אתי בנדלר: זה ברור.

רמי מגל: זה לא חוק שנועד להגיד איך מקימים צנרת ומי צריך לאשר.

רמי מגל: לזה יש חוקים אחרים.

רמי מגל: אומרים שאם ילד שהוא ממזר, ואת אומרת שמותר לרצוח אותו.

רמי מגל: מי שרוצח ילד לא חוקי, הוא לא רוצח?

רמי מגל: מה זה משנה?

רמי מגל: לאדם אסור לפגוע בערכי טבע, אסור לזהם מים, אסור לפגוע בצנרת.

רמי מגל: אם הצנרת חוקית או לא, יענישו את הבעלים.

אתי בנדלר: סעיף 12 מדבר על פגיעה בצנרת.

אתי בנדלר: סעיף 12 מדבר על הפרעה בהולכת נפט.

רמי מגל: הפגיעה בהולכת דלק זה הפרעה למים.

אתי בנדלר: לא, כי בזה דן סעיף 11.

מל פולישוק-בלוך: קודם דיברנו על אחד שבא לפגוע.

מל פולישוק-בלוך: עכשיו אנחנו מדברים על הגנבים.

מל פולישוק-בלוך: גנב שבא לפגוע בצנרת בא לפגוע בהולכה.

מל פולישוק-בלוך: כי הוא מתחבר לצינור שלי.

מל פולישוק-בלוך: הוא בעצם מפריע להולכה.

אתי בנדלר: אז הוא לא מבצע עבירה לפי סעיף 11?

מל פולישוק-בלוך: גם.

אתי בנדלר: אז יש לי את העבירה לפי סעיף 11.

אתי בנדלר: אני לא צריכה להוסיף את 12 כסעיף בפני עצמו ללא הגבלה כלשהי.

אתי בנדלר: זאת הבעיה.

דוד טל: אם יש את זה ב-11(א) אפשר לוותר על 12 (א).

אתי בנדלר: אני חשבתי שבסעיף 12 צריך לכתוב - בצנרת ובמתקניה ולא ימנע אותה ובלבד שזאת תהיה ההגנה שהצנרת הונחה שלא כדין.

אמנון כהן: אנחנו מדברים כאן על ניסוחים משפטיים ומדובר בעבירות פליליות, צריך לדעת איך לחוקק את החוק בצורה הנכונה ביותר שלא תיגזר גזירה שאי אפשר לעמוד בה.

עדנה הראל: אני מתנצלת על האיחור הבנתי שהיתה שאלה לגבי סעיף 11 – איך אפשר להטיל אחריות כשלא יודעים איפה הצנרת הונחה?

עדנה הראל: בדקתי עם הגורמים שאחראים אצלנו לחקיקה פלילית.

עדנה הראל: יצאו מתוך הנחה, בהסדר הזה, שמדובר אך ורק על עבירה במודעות.

עדנה הראל: קרי, אם לא יודעים שיש צנרת ופוגעים בה, לא מתקיימת עבירה.

עדנה הראל: אם בפסיקה הקודמת נקבע בעניינים הספציפיים האלה נקבע שיש אחריות קפידה, אז המחלקה הפלילית אצלנו לא היתה מודעת, ואז באמת יש פה קושי.

אתי בנדלר: אבל כך נאמר לנו בישיבה הקודמת על ידי גברת אייזנמן, אם אינני טועה.

אתי בנדלר: שיש אחריות קפידה בנושא הזה.

עדנה הראל: לא, אנחנו מבלבלים נושאים, זה מהנושא שהיה אתמול בנושא מהילת הדלק.

עדנה הראל: ההנחה של המחלה הפלילית אצלנו בהגדרת הנוסחים באופן הזה, היתה שאין אחריות קפידה ואין הסדרים קודמים או הסדרים בפסיקה.

אהוד יחיאלי: מי שגונב חול ופוגע בצנרת לא עבר עבירה?

עדנה הראל: אם הוא לא היה מודע שיש שם צנרת, ולא היו תוכניות - - -

אהוד יחיאלי: אבל הוא גנב.

עדנה הראל: אדם קנה קרקע ממך, לא ידע שיש שם צנרת, אין תכניות.

עדנה הראל: הוא הלך לועדות, בדק מה שיש באזור, זה לא מופיע בתכניות.

עדנה הראל: הוא תכנן בית ופגע בצנרת.

עדנה הראל: אי אפשר לומר שהיתה לו מודעות.

אהוד יחיאלי: תפרידי בין אדם שפעל שם כדין לבין גנב.

אהוד יחיאלי: יש הבדל ביניהם.

אהוד יחיאלי: מי שפעל בדין תפטרי אותי.

אתי בנדלר: מה זה תפטרי אותו?

אתי בנדלר: קובעים בחוק עבירה פלילית, מה זה תפטרי אותו?

שמואל קלמפנר: אדם רגיל הולך לחפור כי צריך להניח משהו.

שמואל קלמפנר: הוא מבקש מבזק, ממקורות ומחברת חשמל ומקבל אישורים.

שמואל קלמפנר: בשניה שהוא פגע בקו ויש לו אישורים, אף אחד לא אומר לו מילה.

שמואל קלמפנר: בזק בא ומתקן - - -

אתי בנדלר: איך הוא יודע לפנות ל-12 החברות האלה כדי לקבל אישור?

אתי בנדלר: תחייבו את החברות להעביר את רישום הצנרת לוועדה המקומית.

עדנה הראל: לגבי הצנרת שלכם שהונחה כדין, היא מופיעה בתכניות ואז יש חובה לפנות, שבין השאר תינוק מפה.

עדנה הראל: צנרת שלא הונחה כדין ולא מופיעה בתכניות.

עדנה הראל: אתה בא לוועדה המקומית ומבקש היתר חפירה.

עדנה הראל: זה לא מופיע.

עדנה הראל: לאן הוא צריך לרוץ ולבקש אישורים?

אמנון כהן: פתאום יעמידו אותו לדין פלילי והוא לא ידע בכלל.

אמנון כהן: על מה הוא יישב בבית הסוהר?

אמנון כהן: הוא קיבל אישורים מכולם.

אמנון כהן: הוא פגע בצנרת ומכניסים אותו בפנים.

אמנון כהן: הוא לא בא לגנוב.

אתי בנדלר: הבעיה היא שאתם רואים רק את הגנבים מול העיניים, אבל זה לא מנוסח רק נגד גנבים.

רמי מגל: מי שקיבל אישור לא יישב בכלא.

רמי מגל: בגלל שהגוף המאשר לא עושה את העבודה שלו, הגוף המאשר יישב בכלא.

עדנה הראל: הגוף המאשר אין לו מידע כי אתם לא מניחים כדין.

עדי ביתן: אל תאשים את הוועדות המקומיות.

עדי ביתן: אם אין לך תכנית, הוא לא אשם.

עדי ביתן: אם יש לך תכנית, הוועדה המקומית צריכה לדעת.

עדי ביתן: אם אין לך תכנית זאת אחריותך.

אמנון כהן: מר יחיאלי, אתה צריך לעשות עבודה בשטח.

אמנון כהן: לשבת עם המציעה, לפתור את הבעיה ולא לעשות בלגאנים אצלי.

אהוד יחיאלי: כמו שבחוק לאיסור מכירה לתחנות פיראטיות חייבתם הקמת רשימה במינהל הדלק.

אהוד יחיאלי: לפי דעתי צריך לחייב את משרד הפנים לפנות לכולם.

אהוד יחיאלי: מי שהוא בעל צנרת שיבוא להירשם.

אהוד יחיאלי: מי שלא נרשם שלא יבוא - - -

עדי ביתן: מה זה להירשם?

עדי ביתן: אני צריכה את המפה.

אהוד יחיאלי: שמשרד הפנים יוציא חוק שמי שיש לו צנרת יגיש להם תכנית - - -

אמנון כהן: משרד הפנים לא יודע לעבוד, הוא לא מוציא חוקים.

אמנון כהן: כמו שאתם לא מוציאים חוקים, לא עושים את העבודה, ואז נאלצים חברי כנסת לעשות את החוקים, כך גם משרד הפנים לא עושה שום דבר, ואז גם אנחנו צריכים להביא להם את החוקים.

אמנון כהן: אין חוק ענייני אחד שמשרד התשתיות מביא.

אמנון כהן: אתם לא רוצים לפתור את הבעיות.

אמנון כהן: לא רוצים או לא יודעים או לא רוצים לשבת מול משרדי ממשלה.

אמנון כהן: אתם מעדיפים שיבוא חבר כנסת לתת את החוק.

אמנון כהן: חברת הכנסת פולישוק בקיאה בדברים האלה?

אמנון כהן: היא רוצה לקדם חוק אמיתי וחשוב ואתם לא עושים את העבודה.

אמנון כהן: פה מבזבזים את הזמן של הוועדה עוד פעם ועוד פעם.

מל פולישוק-בלוך: אני רוצה לעשות אבחנה בין " הונחה כדין" לבין זה שעושה פעולות כדין.

מל פולישוק-בלוך: למה אני עושה את האבחנה?

מל פולישוק-בלוך: כי יתכן שיש קו שעדיין לא הוסדר לגמרי.

מל פולישוק-בלוך: אני לא אומרת שזה בסדר, אבל ב-57 שנים הונחו כל מיני קווים ואנחנו לא עושים עכשיו סדר.

מל פולישוק-בלוך: מה שכן חייב להיות כדין אלה הפעולות שנעשות היום.

מל פולישוק-בלוך: לא יעשו אף פעולה היום שלא כדין.

מל פולישוק-בלוך: כדי שפעולה בצנרת תהיה כדין, היא חייבת לעבור אישורים של כל מיני גורמים ושל רשויות התכנון.

מל פולישוק-בלוך: אני מדברת כרגע על: "לא יפריע אדם למי שפועל".

מל פולישוק-בלוך: מי שרוצה היום לפעול בשטח על צנרת של דלק, ולא משנה אם מישהו מחזיק בה כדין או לא כדין, הפעולות שלו היום חייבות להיות בדין.

מל פולישוק-בלוך: ואז הוא חייב לבוא למשרד הפנים ולרשויות התכנון ולהציג בפניהם מפות ולהביא את כל מה שהן רוצות.

מל פולישוק-בלוך: אבל לא אכפת לי אם הצנרת עצמה הונחה כדין, זה כבר היסטוריה והיא קיימת.

מל פולישוק-בלוך: אנחנו רוצים למנוע שיגנבו דלק ויזהמו את המים מצנרת שהיום קיימת.

מל פולישוק-בלוך: איך היא הונחה, לצורך החוק הזה, לא ענייני.

מל פולישוק-בלוך: אני מסכימה שמשרד הפנים, משרד התשתיות והמשרד לאיכות הסביבה צריכים לעשות סדר בצנרת, אבל זה לא דרך החוק הזה.

אתי בנדלר: אני צריכה את תשובת משרד המשפטים מה זאת אומרת "להולכת נפט בצנרת פועלת כדין"?

אתי בנדלר: הצנרת לא פועלת כדין.

עדנה הראל: לעניין סעיף ג' אני חושבת שאפשר לנסח את מה שחברת הכנסת פולישוק מציעה.

אתי בנדלר: סעיף ג' נראה לי בסדר גמור.

עדנה הראל: אני חושבת שאפשר לוותר על א'.

עדנה הראל: הייתי מוסיפה: "לא יפריע אדם לבעלים או למי שפועל מטעמו בביצוע על פי תכנית או היתר כדין של פעולות הקמה, תחזוקה, שינוי...".

אתי בנדלר: סעיף ג' הוא הסעיף היחידי שנראה לי בסדר.

מל פולישוק-בלוך: ואז סעיף ב' מיותר.

אתי בנדלר: גם א' וגם ב' מיותרים.

עדנה הראל: א' כלול בסעיף 11 ואין בו צורך.

אתי בנדלר: ולגבי סעיף ב' אני לא יודעת מה זה ביצוע פעולה דחופה.

מל פולישוק-בלוך: גם יש אותו בסעיף ג'.

אמנון כהן: נחזור לסעיף 11.

אתי בנדלר: גברת הראל, השאלה שהתעוררה היא שכתוב "לא יפגע אדם ולא יהרוס מתקן או צנרת ללא הסכמת הבעלים".

אתי בנדלר: חזרנו כאן להגדרת הבעלים.

אתי בנדלר: בעלים זה בין היתר מי ששמו כלול בתוספת.

אתי בנדלר: בבוקר זה הומצאה בתחילת הישיבה רשימה של בעלי קווי צנרת דלק.

אתי בנדלר: מר יחיאלי אמר שהוא הופתע מחלק מהשמות.

אתי בנדלר: נותנים כאן הגנה שלא ידעו על קיומם ומכאן אני גם מסיקה שקיים חשש שאולי גם הצנרת שלהם איננה מסומנת בשום מקום.

אתי בנדלר: תמהתי האם זה ראוי לעשות את זה בדרך זאת.

לאה ורון: מה עוד שבישיבה הקודמת, בהגדרת "בעלים", הוועדה החליטה שיתווסף "השר באישור הוועדה רשאים להוסיף גופים נוספים".

אתי בנדלר: עם זה אין לי בעיה.

אתי בנדלר: צריך לכתוב גם שאפשר לשנות את הרשימה.

אהוד יחיאלי: אדוני היושב ראש, למיטב הכרתי, הרשימה הזאת מכילה את כל בעלי הצנרת במדינת ישראל.

אמנון כהן: מחר יכולים לצוץ עוד שניים שלא ידעת עליהם.

אהוד יחיאלי: לפי הערכתי, אם יהיה חדש, אז זה יהיה לא בדין בהכרח.

אתי בנדלר: אני מוטרדת מההצהרה שלך לגבי אלה שנמצאים ברשימה ולא הוזמנו.

אתי בנדלר: אין לוועדה את האפשרות כרגע לברר איפה הצנרת שלהם עוברת והשאלה העיקרית היא האם יש רישום של תוואי הצנרת שלהם בכל מקום.

אהוד יחיאלי: אני קיבלתי מכולם הגדרה של הקו מאיפה הוא יוצא ולהיכן הוא מגיע.

עדנה הראל: איפה הוא יוצא ואיפה מגיע זה לא אומר איפה הוא עובר בדיוק.

עדי ביתן: אם הוא לא יודע, אז איך הוועדה אמורה לדעת?

אמנון כהן: עכשיו הוא יעביר.

חגית אייזנמן: הצעתי קודם שחברות התשתית יעבירו לוועדות התכנון את המיפוי של כל הקווים.

חגית אייזנמן: אני מזכירה לכם את חוק התחנות הפיראטיות.

חגית אייזנמן: באו אלינו בטענות שאין לנו רשימה של תחנות תדלוק.

חגית אייזנמן: אמרנו שאין לנו סמכות.

חגית אייזנמן: ברגע שזה הופיע בחוק, יש לנו היום רשימה מלאה של כל רשימות התדלוק הציבוריות.

חגית אייזנמן: כל מי שלא מופיע ברשימות הוא לא חוקי ואסור למכור לו דלק.

חגית אייזנמן: לכן לכל אחד שיש לו תחנה חוקית יש לו אינטרס לבוא אלינו, לרשום את התחנה אצלנו.

אמנון כהן: איך מעבירים חוק שוועדות התכנון יידעו להתריע כאשר באים לבקש היתר?

חגית אייזנמן: חברות התשתית מעבירות לוועדות המקומיות את הפירוט שלהן.

חגית אייזנמן: לנו אין את הפירוט.

אמנון כהן: אתם רוצים לחייב בחוק הזה?

אמנון כהן: לא, תחייבו בחוק שלכם?

אמנון כהן: למה אתם מחכים לחוקים שלנו?

אהוד יחיאלי: אין לנו חוקים שמותר לנו לחייב.

אמנון כהן: תחוקק.

אמנון כהן: מביאים חוק על נושא אחר והוא רוצה להלביש לי כל מיני דברים על החוק.

אמנון כהן: זה לא עבר בקריאה ראשונה, הציבור לא ידע מזה, החברות לא היו.

אמנון כהן: לא עושים חוקים כאלה.

אמנון כהן: משרד הפנים אומר שאין לו אינפורמציה, למה אתם מחכים?

אמנון כהן: זה אל"ף בי"ת של עבודה תכנונית.

עדי ביתן: האחריות היא על הבעלים של הקו ולא על ועדת התכנון.

עדנה הראל: אני חושבת שצריך לעשות פיצול לפי זמנים ולפי סוגי עבודות.

עדנה הראל: הנוסח עכשיו הוא רחב.

עדנה הראל: פה מדברים, במשתמע, על עבודות שיש לגביהן היתרים.

עדנה הראל: אותו אדם כללי שאסור לו לפגוע ולהרוס אז אומרים הוא קיבל היתר מבלי שהוועדה המקומית לא ידעה לומר לו.

אמנון כהן: לפעמים הוא מקבל את ההיתר ופתאום מסתבר שיש צינור שם.

אמנון כהן: עכשיו הוא פלילי והוא בכלל לא ידע.

אמנון כהן: אני רוצה לתפוס גנב ובינתיים אני פוגע באדם חף מפשע.

אתי בנדלר: הוא בסך הכל חפר גומה כדי לשתול עץ בגינת ביתו.

עדנה הראל: לכן, צריך לעשות פה כמה אבחנות ויכול להיות שבסופו של דבר, נצא מפה עם משהו מצומצם יותר.

אתי בנדלר: זה מה שהציעה חברת הכנסת פולישוק-בלוך.

עדנה הראל: מהיום והלאה לדבר רק על צנרת שהונחה כדין מיום אישור החוק, רק לגביה תחול ההוראה בלשונה.

עדנה הראל: לגבי צנרת שהונחה בעבר, בכל מקרה רק לגבי פעולות שטעונות היתר, רק אם ניתן היתר על ידי ועדה מקומית לאחר שקיבלה את המיפוי המפורט של הצנרת, כפי שנתאר אותו, מאותה חברה.

עדנה הראל: אני מתכוונת שתהיה הגנה לצנרת של תש"ן באזור חדרה, רק אם במועד שנתנו את ההיתר היה בפני הוועדה המקומית המיפוי המפורט של תש"ן.

עדנה הראל: אם לא היה ולא העבירו, אז לא תהיה הגנה על הצנרת.

מל פולישוק-בלוך: ובלבד שהם העבירו לא שהיא נמצאת.

מל פולישוק-בלוך: כי אני רוצה להגיד לך שבהיסטוריה העבירו הרבה פעמים את הרשימות האלה אבל הם איבדו את זה.

עדנה הראל: רק אם הומצא כדין על פי הוראת החוק הזאת, בפירוט שאנחנו נדרוש בהוראת החוק הזאת.

עדנה הראל: זה לגבי העבר.

עדנה הראל: לגבי העתיד, רק לעניין פעולות שנעשו על פי היתר דין - צנרת שהונחה כדין.

עדנה הראל: כל ההסדר שאני מציעה זה רק לגבי פעילות שנעשית על פי היתרים.

עדנה הראל: כי אם אדם רוצה לשתול עצים הוא לא צריך לבקש היתרים, הוא לא יודע, והוא גם לא הולך לוועדה המקומית לבדוק.

עדנה הראל: לכן נצא עם משהו שהוא יותר מצומצם.

מל פולישוק-בלוך: על העניין הזה של פעולות והיתרים אין מחלוקת.

מל פולישוק-בלוך: אנחנו מדברים כרגע על הגנבים או אפילו על בעל שטח חקלאי שעושה פעולות בשטח שלו ורוצה לחפור קצת יותר עמוק.

מל פולישוק-בלוך: כל אנשי הצנרת אומרים כאן שלאורך כל הקווים יש קווים שמתריעים.

מל פולישוק-בלוך: אין מצב שמישהו לא יודע שעוברת צנרת בשטח שלו.

עדנה הראל: אני לא יודעת איך אפשר לעגן את השלטים האלה בדין.

מל פולישוק-בלוך: אם את מוציאה את זה, את בעצם מייתרת את החוק, כי מטרת החוק שלנו היא נגד הגנבים ונגד גונבי החול שפוגעים בלי כוונה בצנרת.

מל פולישוק-בלוך: בהם אני רוצה לפגוע.

מל פולישוק-בלוך: זאת מטרת החוק.

עדנה הראל: אפשר לומר, אגב פעולה שנעשתה שלא כדין.

יעקב פרידגוט: צריך לזכור מה מטרת החוק.

יעקב פרידגוט: מטרת החוק למנוע את כל הפעולות שהיינו עדים להן בשנים האחרונות, שאנשים מתחברים לצינורות, גונבים או שפוגעים בצנרת.

יעקב פרידגוט: זאת המטרה.

יעקב פרידגוט: עם כל הכבוד, כל ההסתייגויות ששמענו פה אינן נכונות.

יעקב פרידגוט: האיש צריך לדעת שאסור לו לפגוע בצנרת.

יעקב פרידגוט: אם הצנרת כן הונחה או לא הונחה כדין, זה לא מעניין.

יעקב פרידגוט: אם מישהו עושה פעולה שלא כדין, אז הצד שנפגע מוציא צו מניעה.

יעקב פרידגוט: לדוגמא, אם אני רוצה להניח צנרת שלא כדין בחצר של מישהו, הוא יוציא נגדי צו מניעה.

יעקב פרידגוט: לא צריך לכתוב את זה ברוך, זה ברור מאליו.

יעקב פרידגוט: אם נעשה חלוקה, צנרת לפני החוק, צנרת אחרי החוק, ובדרך כלל זה לא אישור אחד, לאן נגיע?

יעקב פרידגוט: מסרסים את כל החוק.

יעקב פרידגוט: כל המטרה של החוק לא תהיה.

מל פולישוק-בלוך: יוצא שאנחנו מגינים על הגנבים.

עדנה הראל: אני מסכימה בכל הקשור לסעיף קטן ב'.

רם סואן: קווי הצנרת בדרך כלל אינם מושבתים אלא זורם בהם דלק או חומר אחר.

רם סואן: רע מאוד יהיה, מבחינה ביטחונית, אם הציבור יהיה נגיש בדיוק לכל המידע.

רם סואן: אני לא בטוח שרפי היה מסכים שיידעו בדיוק איפה עובר התוואי שלו.

אמנון כהן: מינהל התכנון צריך לדעת?

רם סואן: מינהל התכנון כן, אבל לא שזה יהיה יותר מידי גלוי.

יעקב פרידגוט: יש חוק שנקרא "מניעת זיהום מתחנות דלק – חוק המים".

יעקב פרידגוט: שם החוק חל על כל תחנת דלק, אפילו אם היא פיראטית.

יעקב פרידגוט: נניח שיש תחנת דלק עם מיכלית תת קרקעית בכלל לא מעניין אם היה לזה היתר או לא.

יעקב פרידגוט: הוא צריך לעשות בדיקת אטימות וכל הנהלים.

יעקב פרידגוט: הוא יכול להיות פיראטי, אבל הוא חייב לעשות בדיקת אטימות.

יעקב פרידגוט: החוק חל עליו.

רפי רגב: אנחנו מתברברים על דבר שלטעמי הוא פעוט.

רפי רגב: אני מניח שמינהל הדלק יכול להוציא הנחייה לכל אותן חברות שמופיעות ברשימה שלו: "עליכן, תוך חודש ימים ממועד מכתבי זה, לפנות לכל ועדות התכנון ולוודא שמצויות בידכן המפות המעודכנות של קווי הדלק.

רפי רגב: ברגע שהדבר הזה יעשה באופן פרטני, מדובר בכמה עשרות ועדות ואין בעיה לעבור אותן אחת לאחת, להיפגש עם מהנדס הוועדה ולהשאיר לו מפה מעודכנת, ובלבד שתישאר בכספת שלו.

אמנון כהן: שיוציא את זה בלי קשר למינהל הדלק.

אתי בנדלר: אין לו סמכות לכך.

אתי בנדלר: וגם אתה לא קושר את האחד לשני.

מל פולישוק-בלוך: תוסיפי סעיף לחוק שמינהל הדלק ינחה לפי המשפט הזה ואז תהיה הסמכות.

אתי בנדלר: חברת הכנסת פולישוק-בלוך, אני רוצה להציע הצעה לעניין סעיף 11 א'.

אתי בנדלר: אני רוצה להוסיף לסעיף 11 א': "לא יפגע אדם ולא יהרוס מתקן או צנרת נפט ללא הסכמת הבעלים ובלבד שהוא יידע או צריך היה לדעת על קיומה של הצנרת.

אתי בנדלר: לעניין זה יראו אדם כיודע או כמי שצריך היה לדעת על קיום כזה במקרקעין, אם יתקיים אחד מאלה: הצנרת היתה מסומנת על פני הקרקע.

אתי בנדלר: הצנרת הונחה כדין.

אתי בנדלר: הבעלים מסר פרטים אודות הצנרת לוועדת התכנון שבתחומה נמצאת אותה צנרת".

אתי בנדלר: אז למעשה אני מכסה את כל האפשרויות.

יעקב פרידגוט: אני רוצה להוסיף: "הבעלים או מי מטעמו הודיע לאותו אדם על קיומה של הצנרת", כי זה הכי חשוב.

אתי בנדלר: לא, אז תטרחו להודיע על כך לוועדת התכנון.

אתי בנדלר: זה לעניין סעיף 11(א).

אתי בנדלר: הוועדה מאשרת את זה?

אמנון כהן: כן, הוועדה אישרה.

אתי בנדלר: זה היה לגבי 11(א).

אתי בנדלר: עכשיו בואו נבדוק לגבי סעיף (ב).

עדנה הראל: צריך לחשוב אם לכתוב "ניתן היתר" או "הונחה כדין".

אתי בנדלר: הכוונה היא אותו דבר כיוון שזאת אחת האופציות אז זה לא משנה כרגע.

אתי בנדלר: עכשיו צריכים לראות אם אנחנו צריכים את זה לגבי סעיף 11(ב): "לא יתחבר אדם למתקן, למערכות במתקן או לצנרת ללא הסכמת הבעלים".

אתי בנדלר: אני חושבת שזה נכון בכל מקרה.

אמנון כהן: אנחנו מאשרים את סעיף 11 עם התיקון לסעיף (א).

אמנון כהן: סעיף (ב) נשאר כפי שהוא.

אמנון כהן: בסעיף 12 ביטלו את סעיף (א) ו-(ב) ונשאר רק סעיף (ג).

אמנון כהן: הדיון להיום הסתיים.

אמנון כהן: אני נועל את הישיבה.